b"\n_START_ARTICLE_\nTokonoma\n_START_PARAGRAPH_\nTokonoma (\xe5\xba\x8a\xe3\x81\xae\xe9\x96\x93 toko-ni-ma)\xc2\xa0ali samo\xc2\xa0toko (\xe5\xba\x8a)\xc2\xa0je vgrajen vdrt prostor v sprejemni sobi tradicionalnega japonskega domovanja, kjer so razstavljeni ob\xc4\x8dudovanja vredni umetni\xc5\xa1ki predmeti. Izraz bi lahko prevedli tudi kot ni\xc5\xa1a ali alkova.\n_START_SECTION_\nZgodovina\n_START_PARAGRAPH_\nTokonoma se je prvi\xc4\x8d pojavil v poznem obdobju Muroma\xc4\x8di. V arhitekturnem slogu \xc5\xa1o'in tega obdobja se je imenoval o\xc5\xa1iita\xc2\xa0(\xe6\x8a\xbc\xe6\x9d\xbf \xc2\xbbpotisnjena deska\xc2\xab). Vsebuje prostor na steni, kamor se je obesil zvitek, dvignjen podij, pred katerega se je postavil nek predmet (na primer vaza za ro\xc5\xbee, sve\xc4\x8dnik ali kadilo).\n_START_SECTION_\nZna\xc4\x8dilnosti\n_START_PARAGRAPH_\nV ni\xc5\xa1i je pogosto prikazana kaligrafija ali poslikan zvitek in aran\xc5\xbeirano cvetje ikebana. Pojavljajo se tudi bonsaji ali okraski okimono, \xc4\x8deprav so bonsaje tradicionalno videli kot preumazane za tako visoko \xc4\x8da\xc5\xa1\xc4\x8den prostor. Tokonoma\xc2\xa0in njegova vsebina so bistveni elementi tradicionalnega japonskega notranjega dizajna. Beseda\xc2\xa0\xc2\xbbtoko\xc2\xab\xc2\xa0dobesedno pomeni \xc2\xbbtla\xc2\xab\xc2\xa0ali \xc2\xbbpostelja\xc2\xab,\xc2\xa0\xc2\xbbma\xc2\xab\xc2\xa0pa \xc2\xbbprostor, soba\xc2\xab._NEWLINE_Pri posedanju gostov v sobi v japonskem slogu je po bontonu najpomembnej\xc5\xa1i gost s hrbtom obrnjen proti ni\xc5\xa1i tokonoma. Gre za skromnost, saj naj gostitelj ne bi preve\xc4\x8d o\xc4\x8ditno razkazoval vsebine ni\xc5\xa1e gostu, zato ga je treba posesti tako, da ne gleda proti njej._NEWLINE_Vstopanje v ni\xc5\xa1o je strogo prepovedano, razen med menjavanjem razstavljenega predmeta, ki mora slediti strogem bontonu._NEWLINE_Podij na eni strani prostora je navadno lesen, posebej pripravljen za prilo\xc5\xbenost. Lahko je navidez surovo drevesno deblo s \xc5\xa1e nedotaknjenimi vejami ali kvadratast kos drevesne sr\xc4\x8dike z zelo ravnim vzorcem. Izbira tega t. i.\xc2\xa0\xc2\xbbtoko-ba\xc5\xa1ira\xc2\xab\xc2\xa0dolo\xc4\x8da stopnjo formalnosti za ni\xc5\xa1o."